****

**„Mária Terézia és kora”**

**Országos komplex történelmi vetélkedő**

**2023/2024**

 **2. forduló**

**Megoldások**

**Isaszegi Damjanich János Általános Iskola**

**Kedves Versenyzők!**

**Köszöntünk Benneteket a második írásbeli fordulóban!**

**Ezúttal a kuruc kor irodalmát vizsgáljuk meg közelebbről. Megismerhetitek részletesebben Mikes Kelemen híres leveleit, találkozhattok ismert és kevésbé ismert írók, költők műveivel. Bízunk benne, hogy némi kutatómunka után új ismeretekkel gazdagodhattok a témában.**

**Lazításként filmet nézhettek, sőt most egy extra feladatot is csatoltunk, mellyel remélhetőleg sok vidám, mosolygós pillanatot adhatunk Nektek! ☺**

**Ismét szükség lesz néhány feladatban a kreativitásotokra is!**

**Bátor kis kutatók, elemzők, versírók , dalnokok , kalandra fel!!**

**A megoldásaitokat a letöltött feladatlapra gépeljétek be, és küldjétek vissza a 10. feladathoz elkészített hanganyaggal együtt a:**

**maria.tereziaov@gmail.com**

**emailcímünkre.**

**A beküldési határidő:**

**2023. december 21.**

**Sikeres felkészülést és jó munkát kívánunk a csapatoknak!**

**A szervezők ☺**

**1. Az alábbi versikék Mikes Kelemen Törökországi levelek egy-egy részletéről szólnak.
Hányadik számú levelekre utalnak a versek? Ha ezt megfejtettétek, akkor a táblázatot töltsétek ki a levelekre vonatkozó adatokkal! /25p/**

a) vers:

Rákóczi orcája pirosból sárga lett,

többen is azt hitték, sáfránnyal kente meg,

pedig csak beteg lett, a gyomrát fájlalta,

amit este evett, reggelre kihányta.

b) vers:

Törököknél lakni kényelmetlen dolog,

hol hideg a házunk, hol meg katlan forog,

magas az ablakunk, ne lássunk ki rajta,

mert még arra járhat töröknek asszonya.

c) vers:

Rákóczi is elment nagypénteknek napján,

úgy ahogy a Krisztus, meg is áldoztatván,

megsiratták gyásszal nagy fejedelmüket,

kinek új hazája paradicsom lehet.

d) vers:

Kajdacsi Zsuzsinak meghalt szegény férje,

reggel hét órakor múlt ki őkegyelme,

Rákóczi is ott volt, bánkódott miatta,

eltemette méltón bujdosóknak atyja.

e) vers:

Bercsényiné asszony himlős lett, szegényke,

úrinőhöz méltón szenvedett is tőle,

arannyal gyógyítják pöttyeit az arcán,

de mit ér az arany, fekete folt orrán.

|  |  |  |  |  |  |
| --- | --- | --- | --- | --- | --- |
| **Vers** | **Hányadik levél?** | **Hol íródott a levél?** | **Melyik évben íródott a levél?** | **Melyik hónapban?** | **Hanyadikán?** |
| **a)** | 111. | Rodostó | 1735. | mártii | 25. |
| **b)** | 15. | Drinápoly | 1718. | julii | 12. |
| **c)** | 112. | Rodostó | 1735. | április |  8. |
|  **d)** | 67. | Rodostó | 1725. | novembris |  6. |
| **e)** | 22. | Jénikő | 1718. | decembris | 28. |

1. **Válaszoljatok az alábbi kérdésekre, melyek az 1. feladat versikéivel kapcsolatosak!
/ 6p/**

Milyen verselési formában íródtak? felező 12-es

Mi a versek rímképlete? aabb

Mi a versek rímképletének a neve? páros rím

A Mennyország szó szinonimája az egyik versben? paradicsom

Mi a hőség szó szinonimája az egyik versben? katlan

Egy fűszer neve az egyik versben? sáfrány

1. **Mikes Kelemen egyik levelét olvashatjátok. A szöveg elolvasása után oldjátok meg a hozzá tartozó szövegértési feladatokat! A szöveget eredeti formájában közöljük. A régies nyelvezettől ne ijedjetek meg, mert könnyen megfejthető minden szó jelentése!**

Mikes Kelemen: Törökországi levelek (Constancinápoly – 21. 7bris 1737.)

Elhagyok néném rodostot anyi esztendökmulva. ki bontokozánk onnét. de hogy? tsak herdi burdi modgyára. a fejdelem tsak kevesed magával. indula meg, de ugy mintha az ellenség lett volna ahátunkon, még tsak anyi idöt sem adot magának. se nekünk. hogy a portékájit el rakják. etalám tsak arra valo volt., hogy el mondhasa, a mit nékem mondot. nem halok én it meg mint az apám. nem felelék reá de gondolám. hogy talám még erdélyben sem., elég a hogy. tegnap ebéd tályban. a város mellé érkezvén. egy udvarházhoz vivének, ót a császár tisztei a fejdelmet meg vendéglég. ebéd után, mind afejdelem. mind mi alánk paripákot adának., onnét meg indulván pompával kisérék a császár tisztei a szállására. a mely tsak egy szöcs háza. de kényesen el lakhatik egy fejdelem benne, a házak mind fel voltak ékesitve. az ide valo mód szerént a császar parancsolattyábol. mint hogy még itt igen ujak vagyunk., azért semmi uj dolgot nem irhatok többet, hanem tsak azt irom idö töltésért, hogy olyan nagy állatot láttam., a ki felöl gyermekségemtöl fogvást hallok beszélleni. és kivántam látni. már ebböl észre veszi kegyelmed hogy az egy éléfánt. ez a nagy állat egér szörü, a feje olyan valamint irják., a fülei. valamint az aszonyok legyezöje., a szájábol. két felöl két vastag fog nöki mint a karom, azok pedig hoszak., az ételre azok néki nem használhatnak, de azis bizonyos hogy a természet azokot néki hasznára adta; az is bizonyos hogy az esztergarosok. sok szép drága munkára fordittyák azokot, de a mit leg inkáb tsudáltam abban az állatban, az orrát. de orrnak nem mondhatom mert az orra végiböl jö ki egy olyan fityelék valamint a pujkának, a pedig hoszab fel ölnél. és vastag mint akarom az ugy hajlik mint egy korbács., annak a vége olyan. mint a disznonak az orra, két lyuk megyen fel rajta mind végig, valamint két szivárványon., azon szija fel a vizet mikor iszik, vagy mikor magát mosa, azal fecskendezi, azal ád magának enni, a neki olyan mint nékünk a kezünk. ö azal egy polturat fel veszen, ö azal egy csomo szalmát fel veszen. és magát mindenüt legyezi, mert a farkának azt a hasznát nem veheti. akit pedig azal meg üt, meg vagyon ütve, egy szoval nem lehet ki gondolni az ki azt nem láttya, hogy menyi féle hasznát veszi ö annak., a lábai mindenüt egyaránsu vastagsaguak. mint az oszlop.. vannak olyan vastagok. mínt egy embernek a Czombja, a magosága 13 arasz volt., de e még tsak a kisdedek közül valo., tsudálatos az Isten az ö munkáiban, elég már arrol a nagy állátrol beszélleni.

1. **A leírás alapján állapítsátok meg, hogy igazak-e vagy hamisak az alábbi állítások? (I/H) /4p/**
2. Mikes e levelét akkor írta, amikor a fejedelemmel kettesben Rodostóból Constancinápolyba érkeztek. *H („kevesed magával”)*

A fejedelem azért sietett Rodostóból elmenni, mert nem szeretett volna ott meghalni. *I*

1. A constancinápolyi császár a fejedelmet és a kíséretét megvacsoráztatta, és lovakat adott nekik, hogy azon utazzanak. *H (megebédeltek)*

A császár egy szűcs házában szállásolta el a fejedelmet. *I*

1. **Írjátok ki a szövegből az elefánt testrészeire vonatkozó jellemzőket, de mai helyesírással! /7p/**

mérete: *nagy*

szőre: *egérszőrű*

fülei (mihez hasonló?): *mint az asszonyok legyezője*

fogainak száma: *kettő*

orra: *hosszú/vastag/hajlékony*

lábai (mihez hasonló): *oszlopszerű*

magassága:*13 arasz*

1. **Értelmezzétek az alábbi idézetből az aláhúzott részt! Hogyan mondanátok ezt egy mai közmondással? /2p/**

 „Elhagyok néném rodostot anyi esztendökmulva. ki bontokozánk onnét. de hogy? tsak herdi burdi modgyára. a fejdelem tsak kevesed magával. indula meg, de ugy mintha az ellenség lett volna ahátunkon…”

Közmondás:*Fut, mintha kergetné a tatár.*

 **d. Melyik hónapot jelenti a 7bris? A megfejtést magyarázd is meg, hogy hogyan alakult ki ez a szóforma! /2p/**

Szeptember, September, 7ber (Septembris, **7bris)**

1. **A Constancinápoly 21 7bris 1737. levél előtt melyik hónap hanyadikán írt levelet Mikes Kelemen? /2p/**

Rodosto 13. 7bris 1737.

1. **Írjatok egy humoros verset Kazinczy Ferencnek, amely tájékoztatja a nagy nyelvújítót, hogy a jelenlegi korszakban milyen állapotban van a magyar nyelv!
Versetek minimum 4, maximum 10 versszakos legyen, versszakonként 4 sorral. Bármilyen rímképletet alkalmazhattok! Arra figyeljetek, hogy a sorok szótagszáma ugyanannyi legyen minden sorban! /pl. Ha az 1. sor 8 szótagú, akkor a többi is 8-8 szótagú legyen!
/10p/**
2. **Fejtsétek meg az alábbi rejtvényt! Olvassátok össze a kijelölt betűket és megkapjátok a megoldást! /10p/**

a. Kazinczy Ferenc édesanyjának a keresztneve (11. betű) Bossányi Zsuzsanna

b. Hol született 1769-ben Dayka Gábor, magyar költő? (6. betű) Miskolc

c. *Batsányi János feleségének a neve?* (3. betű) Baumberg Gabriella

d. Mi a címe az idézett versnek? (5. betű) Tűnődés

 „Sajnálja tőlem balzsama cseppjeit.”

e. Ki az a költő, aki 1763. május 9-én született Tapolcán? (11. betű) Batsányi János

f. Dayka Gábor halálának helyszíne? (4. betű) Ungvár

g. Mely országban lelte halálát Batsányi János? (6. betű) Ausztria

h. Mi a címe az idézett epigrammának? (10. betű) Férfilélek

„Fusd a fajt, valamint akarod, megmarkol erősen

És ha magad gyáván elveted, összetapos.”

Megfejtés: **Ludovika**

1. **A korszak egyik jeles alakjának írásaiból valók az alábbi idézetek.
Kinek az írásai ezek és mi a fejezetek címe, ahonnan az idézetek valók? /7p/**

Az író neve: II. Rákóczi Ferenc

a) A fejezet címe: A trencséni csata

„A tüzelés megkezdődött. Az országúton álló lovasezredek menten visszakergették

a rácokat. De a jobbszárny gyalogsága minden ok nélkül megfutott. Ki-ki túl akart

lenni az árkokon, s látom, hogy egy pillanat alatt az egész mögöttes terület tele van

szétszórt menekülőkkel. Gondoltam, a tartalék karabélyosokkal még segíthetek.

Rohantam a vízmosta árkokon át.”

b) A fejezet címe: Az ország állapota

„Amit e műben elmondok, a nyolc éves háború története nem fogja megcáfolni az

osztrákokat! De mind az, amit most leírok az osztrák ház atyai uralmának

nyilvánvaló eredménye, keserű gyümölcse. Uralma alatt a nemzet valósággal rosszul

nevelt gyermek tulajdonságait öltötte fel.”

c) A fejezet címe: Összeesküvés, fogság, szabadulás

„Szemlélődésemben váltig zaklatott hazám nyomorúsága. Mit főznek erről a bécsi

miniszterek tanácskozásai, jobban tudtam, mint a főrendek gyülekezete, mert állandóan németekkel társalkodtam. Napról-napra érzékenyebben tártad elém a sanyarúságokat,

Istenem és szívemet, lelkemet felindítottad.”

d) A fejezet címe: A nagy kísértés

"Nos, jól van, herceg", mondotta, "kegyelmességed bízik Franciaország ígéretében;

pedig ez az ország szegényházi menhelye azoknak a fejedelmeknek, kiket szava és

kötelezettségei megszegésével tönkretett. Kegyelmességed is ezek sorsára jut s ott

fog meghalni!"

e) A fejezet címe: Imádság

„Mezítelen jöttem ki anyámnak méhéből: most lefosztva rólam méltóságomnak dísze s eszméletem eltávozik, hamarosan olyan leszek, mint a halott. Virrassz értem megváltó Krisztusom s az örök Atyának méltó dícséretét folytasd helyettem kegyelmesen!”

f) A fejezet címe: Ünnepnap – és ami mögötte volt

„Különös célom nem volt ezzel az országgyűléssel; csak háborús természetű

rendelkezéseket javaslottam s ehhez kértem segélyt.”

1. **A versenyben górcső alá vett korszak jellemző műfaja volt a kuruc kori népballada.**

**A következő két feladatban e műfaj sajátosságait vizsgáljuk meg közelebbről.**

**Olvassátok el először Kádár Kata történetét, majd oldjátok meg a hozzá tartozó rövid kvízt! /6p/**

KÁDÁR KATA

(A két kápolna-virág)

- Anyám, anyám, édösanyám.

Gyulainé édösanyám!

Én elvöszöm Kádár Katát,

Jobbágyunknak szép leányát. -

- Nem öngedöm, édös fiam,

Gyula Márton!

Hanem vödd el nagy uraknak

Szép leányát. -

- Nem kell neköm nagy uraknak

Szép leánya,

Csak kell neköm Kádár Kata,

Jobbágyunknak szép leánya. -

- Elmehetsz hát, édös fiam,

Gyula Márton!

Kitagadlak, nem vagy fiam,

Sem eccör sem máccor. -

- Inasom, inasom, kedvesebb inasom

Húzd elé hintómat, fogd bé lovaimat! -

Lovakat béfogták, útnak indultanak,

Egy keszkenyőt adott neki Kádár Kata:

- Mikor e' szénibe vörösre változik,

Akkor életöm is, tudd meg, megváltozik. -

Mönyön Gyula Márton högyekön, völgyekön,

Eccör változást lát a cifra keszkenyőn.

- Inasom, inasom, kedvesebb inasom!

A főd az Istené, a ló az eböké.

Forduljunk, mert vörös szén már a keszkenyő,

Kádár Katának is immár rég vége lött.

A falu véginél vót a disznyópásztor:

- Hallod-e jó pásztor! mi újság nálatok? -

- Nálunk jó újság van, de neköd rossz vagyon,

Mert Kádár Katának immár vége vagyon,

A te édösanyád őtöt elvitette,

Feneketlen tóba belé is vettette. -

- Jó pásztor, mutasd meg, hol vagyon az a tó,

Aranyim mind tiéd, a lovam s a hintó.

El is mönének ők a tónak széjire:

- Kádár Kata lelköm, szólj egyet, itt vagy-e? -

A tóba megszólalt Kádár Kata neki,

Hozzája béugrék hamar Gyula Márton.

Édösanyja vizi buvárokat kűdött,

Megkapták meghalva, esszeölelközve;

Egyiköt temették ótár eleibe,

Másikot temették ótár háta mögi.

A kettőből kinőtt két kápóna-virág,

Az ótár tetejin esszekapcsolódtak,

Az anyjok odamönt, le is szakasztotta,

A kápóna-virág hezza így szólala:

- Átkozott légy, átkozott légy

Édösanyám, Gyulainé!

Éltömbe rossz vótál,

Most is meggyilkótál.

**Húzzátok alá a helyes választ!**

1. Kádár Kata milyen társadalmi rétegből származott?

a) paraszt b) kisnemes c) jobbágy

2. Mi az a keszkenyő?

a) terítő b) kendő c) sál

3. Milyen foglalkozást űz az inas?

a) szolga b) hentes c) lovász

4. Melyik szó helyettesíthetné a versben szereplő „szénibe” szót?

a) színébe b) színében c) színére

5. Mi a jelentése a 10. versszakban szereplő „vettette” szónak?

a) hajította b) dobatta c) ejtette

6. Mely településről származik a fent idézett Kádár Kata történet?

a) Udvarfalva b) Szatmárudvari c) Udvarhelyszék

1. **Olvassátok el figyelmesen a következő népdalt!**

ANGYAL BANDI

Lám, megmondtam, Angyal Bandi,

Ne menj az Alföldre,

Csikósoknak, gulyásoknak

Közibe, közibe.

Mert megtanulsz lovat lopni

Izibe, izibe,

Majd úgy kerülsz a vármegye

Kezibe, kezibe! -

Mikor kezdé Angyal Bandi

A lovát nyergelni,

Cifra csüngős kantárjával

Fékelni, fékelni.

Rajta üte Gönc városa,

Megfogni, megfogni!

Akkor kezde Angyal Bandi

Bámulni, bámulni.

Rajta volt az aranyrojtos

Gatyája, gatyája,

Sléziából volt az maté-

Riája, riája.

Válla hegyét a bundája

Nyomítja, nyomítja,

Csizmaszárát a sallangja

Borítja, borítja.

Fátyolkendő a nyakába

Ékesen, ékesen,

Cifra süveg a fejébe

Kényesen, kényesen.

Megkötözték Angyal Bandit

Kötéllel, kötéllel,

Ugy kisérték el Kassára

Fegyverrel, fegyverrel.

Egy icce víz, egy font kenyér

A Bandi számára,

Harminchárom-fontos vasat

Kezére, lábára.

**A fenti versben előforduló népies szavak meghatározásáról szól a kapcsolódó feladat.**

**Az alábbi meghatározásokban elrejtettünk néhány hibát. Találjátok meg és húzzátok alá, majd az alatta lévő pontozott vonalra hibátlanul írjátok le a megfelelő szavakat! /össz. 18p/**

1. Kik a csikósok? /2p/

A csikósok a pusztai legelőkön tavasztól télig kint háló (alvó) birkák pásztorai.

tavasztól télig – ménesek pásztorai

1. Kik a gulyások? /3p/

A gulya pásztorai, akik állattartás, élelmezés és készpénzbér fejében vállalták az állatok gyógyítását, legeltetését és itatását. Terelőeszközeik: a bunkós bot és a karikás furulya, az állatok kifogására pányvás vagy rudas gumit használnak.

állatok őrzését – gulyás karikás – rudas kötelet

1. Mi az a vármegye? /2p/

A magyar közigazgatás alapvető területi útja. 2023-tól a hivatalos elnevezése: megye.

területi egysége – elnevezése: vármegye

1. Mi az a süveg? /3p/

Férfiak viselik, amely magas, hengeres vagy háromszög formájú, karimás, posztóból készült fejfedő.

*hengeres vagy kúpos formájú, karima nélküli, nemezből* *készült fejfedő.*

1. Mi az a kantár? /2p/

A ló orrára csatolható szerszám, amely a zablát és a sarkantyút tartja.

*A ló fejére csatolható szerszám, amely a zablát és a szárat tartja.*

1. Mi az a gatya? /6p/

Fehér vagy szürke háziszőttes vászonból vagy gyapjúból készült szűk, könnyű, térden fölül érő közvetlenül a testen viselt férfi ruhadarab; a csípőnél korcba fűzött galanddal kötik meg. A gatya régen a nemesség körében általános férfiviselet volt.

Fehér vagy kék háziszőttes vászonból vagy gyolcsból készült bő, könnyű, térden

alul érő közvetlenül a testen viselt férfi ruhadarab; a derékon korcba fűzött galanddal

kötik meg. A gatya régen a parasztság körében általános férfiviselet volt.

1. **Nézzétek meg „A nagyenyedi két fűzfa” című filmet, majd válaszoljatok az alábbi kérdésekre! /össz. 26p/**

https://videa.hu/videok/film-animacio/a-nagyenyedi-ket-fuzfa-1979-mese-mesefilm-QCupHK4R9TPFcELH

1. A film bevezetője utáni első jelenet milyen helyszínen játszódik? /1p/

(Klárikáék kertjében/a nagyenyedi iskola kertjében)

1. Hogy hívják azt a két diákot, akik a történetben központi szereplők? /2p/

(Zetelaky József és Karassiay Áron)

1. A kisebbik termetű diák esetlenségét, szórakozottságát mivel magyaráznátok? Miért volt ő ilyen? /1p/

(szerelmes volt)

1. A két diák milyen illegális dolgot tett, ami miatt a fizikum múzeumból kitiltották őket? /1p/

(A helyiség ablakából lemászva levelet csempésztek a kertbe Klárikának)

1. Mi volt Gerzson úr foglalkozása és ezen belül mi volt az ő titulusa (rangja)? /2p/

(tanár – rektor)

1. Melyik az a két népcsoport, akik a történetben a nagyenyedieket sanyargatták? /2p/

(kurucok – labancok)

1. Mi volt Gerzson úr véleménye a virágok közé tett versről? Szó szerint idézzétek azt a teljes mondatot, amely a „Na, jöjjön csak közelébb!” mondat után hangzik el ezzel kapcsolatban! /7p/

(„Hát csak azt akartam mondani, fiatalember, hogy ha máskor verset akar hozni, ne a kerítésen jöjjön be vele, hanem az ajtón! Akkor nem gázolja össze a virágágyakat. Egyébként nem rossz a vers, csak itt egy helyen az adonicus sántít.”)  **tagmondatonként 1p**

1. Ki fenyegette meg a várost azért, mert a városra kivetett sarcot nem juttatták el időre? /1p/

(Trajtzigfritzig)

1. Ki miatt nem jutott el a sarc időre, mert elrabolta? /1p/

(Balika)

1. Hová rejtik a filmben a városlakók az ellenség elől az élelmiszert? /1p/

(a szénaboglyába)

1. Ki figyelmeztette éjszaka a várost és hogyan az ellenség érkezéséről? /2p/

(Klárika, félreverte a harangot)

1. Hány sarkát gyújtja fel a városnak az ellenség? /1p/

(12 sarkát)

1. Minek köszönhető, hogy a város nem ég porrá? /1p/

(elered az eső)

1. Milyen halálnemmel akarják kivégezni Gerzson urat és a lányát? /1p/

(Le akarják fejezni őket)

1. Mi hangzik el a film végén? Fejezd be az idézetet! /2p/

„Ez a két fűzfa pedig nőjön itt a nagyenyedi diák vitézségének dicséretére!”

1. **Elérkeztünk a forduló utolsó feladatához!
Reméljük, a következő feladattal még szívesen foglalkoztok ! ☺**

**A filmben említést tesznek egy szerelmes versről, amit Klárikához írt egy diák. Képzeljétek magatokat a szerelmes diák helyébe, és írjátok meg a fent említett szerelmes verset Klárikához címezve! A szöveg érzelmes, rajongó legyen! Dicsérjétek a lány külső, belső tulajdonságait, szorgalmát, eszét!
Az írás terjedelme 10 sornál ne legyen több!
Végül a verset adjátok elő, mai modern rap stílusban! A produktumot hangfájlként rögzítsétek és a 2. feladatlap megoldásaival együtt küldjétek vissza a verseny e-mail címére! /10p/**

**☺**